
Generációs konfliktus? - A generációk közötti feszültség kialakulásának kritikai vizsgálata

A generációs konfliktusok napjainkban népszerű kérdésnek bizonyulnak az elmúlt évek kutatásai alapján. [(Soós, 2008); (Szabó-Szentgróti et al., 2019); (Malatyinszki, 2020); (Komár, 2015); (Osváth, 2018)] Alapvetően a generációs konfliktus kialakulásának aspektusait és a tényezők közötti összefüggéseket vizsgálták. Kiemelendő, hogy a generációs konfliktus elmélete amiatt jöhetett létre, mert az emberek várható élettartama kitolódott, így több generációnak kell együtt dolgoznia a munkahelyeken, amely okozhat némi konfrontációt a dolgozók között. (Kurai-Suhajda, 2015) A generációk közötti szakadék okozta konfliktushelyzetekre több szerző is kitér. (Meretei, 2017) A fő kérdés, hogy a generációs lehatárolás valóban a megfelelő szempont, amelyből megfigyeljük a szervezeten belüli ellentétek kialakulásának menetét, illetve hogy a konfliktusos helyzetek kialakulásának vajon milyen más befolyásoló tényezői vannak. Empirikus kutatásom során kérdőíves felmérést és interjúkat készítettem. A kérdőíveket a Thomas-Kilmann modell konfliktuskezelési kérdései alapján készítettem el, illetve kibővítettem saját kérdésekkel.
A kutatási eredményeim alapján kiderül, hogy nincs szignifikáns kapcsolata a generációk és a konfliktuskezelési attitűdök között. Ezt az IBM SPSS szoftver segítségével a Khi-négyzet próba során állapítottam meg és saját klaszter besorolást készítettem a begyűjtött válaszok alapján. Kiemelendő, hogy a megállapítások csupán a mintámra vonatkoznak és nem általánosíthatóak azok. Továbbá leíró statisztikai módszerekkel megvizsgáltam, hogy az eredményekre mely demográfiai jellemzők vannak hatással.
Az eredmények azt mutatják, hogy más aspektusok is hatnak a konfliktushelyzetek kialakulására a munkahelyeken. Ilyen a beosztás, a konfliktuskezelési szokások/ attitűdök és a végzettség. Ezeket az tényezőket vettem figyelembe a klaszterek kialakításánál. A nemek hatását a konfliktus helyzetek kialakulására ebben az esetben nem tudtam megvizsgálni, mert több női válaszadó volt, mint férfi, így ezt a megállapítást csak fenntartásokkal lehet értelmezni. Fontos, hogy a földrajzi helyzetet is figyelembe kell venni, amikor generációkról beszélünk. [(Malatyinszki, 2020); (Komár, 2015)]
Főbb következtetésem, hogy a vizsgált minta alapján nem mutatható ki összefüggés a generációs besorolás és a konfliktuskezelési szokások között, azonban a beosztás, a végzettség és a konfliktuskezelési szokások ugyanakkor szoros kapcsolatban állnak a konfliktusos helyzetek kialakulásával.



